Bratislava 12. januára (TASR) - Mesačný poplatok za ubytovanie na väčšine slovenských vysokoškolských internátov sa v dôsledku nárastu cien za energie zvýši. Študenti budú platiť viac aj za stravné lístky. Cena jedného v priemere vzrastie o päť až sedem korún. Vysokoškolák tak za obed zaplatí od 35 do 47 korún.
Rámcové zvýšenie cien od 30 do 35 percent už avizovali študentské domovy (ŠD) Ekonomickej univerzity v Bratislave a ŠD Univerzity Pavla Jozefa Šafárika v Košiciach. K zvýšeniu bytného o 35 percent od januára už pristúpilo sedem ŠD Technickej univerzity v Košiciach. Podobná situácia je na dvoch externých internátoch Univerzity sv. Cyrila a Metoda v Trnave, kde študent zaplatí o 40 korún viac ako v minulom roku. Ubytovanie na trnavskom Nukleóne je drahšie o 300 Sk.
Úprave cien sa nevyhne ani šesť internátov Slovenskej technickej univerzity, k zvýšeniu by malo dôjsť najskôr v marci. K obdobnému kroku bude musieť pristúpiť aj ŠD Ľudovíta Štúra v Bratislave, ktorý spravuje i manželské internáty a tzv. átriové domky. Študenti ubytovaní na bratislavskom internáte Družba by mali v letnom semestri platiť podľa predbežných odhadov o 14 percent viac ako v zimnom.
Zvyšovať bytné bude pravdepodobne aj Žilinská univerzita, najskôr až od februára. Na Trnavskej univerzite, ktorá prenajíma ubytovacie kapacity na stredoškolských internátoch a od súkromných firiem, by malo dôjsť k nárastu cien najviac o 10 percent. Prešovská univerzita predpokladá zvýšenie bytného najskôr v apríli v priemere o 50 až 100 korún. V Banskej Bystrici zatiaľ nepoznajú výšku dotácie, preto nemôžu potvrdiť nárast poplatkov za bývanie a stravu. Internáty Univerzity Konštantína Filozofa v Nitre zatiaľ neplánujú zvyšovať ceny bytného, vzrastú iba ceny za stravné lístky.
Konečné stanovisko riaditeľov ŠD bude jasné až po zverejnení dotácie pre vysoké školy. Tie by mali rozpis rozpočtu dostať najneskôr do prvej polovice februára. Generálny riaditeľ sekcie vysokých škôl ministerstva školstva Peter Mederly v tejto súvislosti ubezpečil, že štátny príspevok na bývanie, ktorý je 450 korún, nebude nižší ako v roku 2002. Rozhodnutie niektorých riaditeľov zvýšiť ceny bytného preto považuje za predčasné.
Príspevok štátu sa skladá z dvoch častí. Jedna časť - 200 Sk je príspevok na študenta. Druhá časť je príspevok na prevádzku ŠD, ktorého výška závisí od veku internátu. V predchádzajúcom roku to bolo v priemere 250 korún.
*ms som